151. löggjafarþing 2020–2021.

Þingskjal x — x. mál.

Tillaga til þingsályktunar

um stefnu stjórnvalda um staðsetningu vindorkuvera í landslagi og náttúru Íslands.

Frá umhverfis- og auðlindaráðherra.

Alþingi ályktar, sbr. 10. gr. a. laga um verndar- og orkunýtingaráætlun, nr. 48/2011, að við staðsetningu vindorkuvera í landslagi og náttúru Íslands, verði stefna sú sem fram kemur í þingsályktun þessari höfð að leiðarljósi.

1. Landssvæði þar sem öll uppbygging vindorkuverka skv. l nr. 48/2011, um verndar- og orkunýtingaráætlun er óheimil.

**1.1. Almennt.**

Ástæða verndar getur verið af margvíslegum toga, m.a. vegna landslags, vistgerða og dýralífs eða að á svæðinu séu jarðmyndanir og náttúrufyrirbæri sem eru einstök á lands- eða heimsvísu. Sérstæða þessara svæða er þess eðlis að mikilvægt hefur þótt að vernda þau til framtíðar með friðlýsingu eða sérlögum.

Um svæði sem falla undir þennan flokk skal gilda skýr stefna um vernd fyrir orkuvinnslu í vindorku umfram 10 MW samkvæmt tillögu þessari þannig að slík uppbygging verði ekki heimiluð innan þeirra.

**1.2. Friðlýst svæði á A hluta náttúruminjaskrár:**

Undir þennan flokk svæða falla u.þ.b. 120 svæði á landsvísu. Þar er um að ræða svæði sem hafa verið friðlýst samkvæmt lögum um náttúruvernd nr. 60/2013 og skv. sérlögum.

Eftirfarandi friðlýsingarflokkar samkvæmt lögum um náttúruvernd falla hér undir:

Náttúruvé.

Óbyggð víðerni.

Þjóðgarðar.

Náttúruvætti.

Friðlönd.

Landslagsverndarsvæði.

Verndarsvæði með sjálfbærri nýtingu náttúruauðlinda.

Náttúruminjar í hafi.

Fólkvangar.

Friðlýsing heilla vatnakerfa.

Undir flokk friðlýstra svæða falla ekki þau svæði sem friðlýst eru á grundvelli verndarflokks verndar- og orkunýtingaráætlunar um vatnsafl eða jarðvarma, sbr. friðlýsingarflokk 53. greinar náttúruverndarlaga, en friðlýsing þeirra nær einungis til raforkuframleiðslu með slíkum virkjanakostum.

Eftirfarandi sérlög gilda um friðlýsingu og vernd einstakra svæða:

Lög nr. 54/1995 um vernd Breiðafjarðar.

Lög nr. 47/2004, um þjóðgarðinn á Þingvöllum.

Lög nr. 97/2004, um verndun Mývatns og Laxár í Suður-Þingeyjarsýslu.

Lög nr. 85/2005, um verndun Þingvallavatns og vatnasviðs þess.

Lög nr. 60/2007, um Vatnajökulsþjóðgarð.

**1.3. Svæði á heimsminjaskrá UNESCO eða hafa verið tilnefnd á skrána:**

Ísland er aðili að samningi UNESCO um verndun menningar- og náttúruarfleifðar. Í samræmi við meginmarkmið samningsins er haldin sérstök heimsminjaskrá yfir staði á jörðinni sem teljast vera einstakir og eru alþjóðlega viðurkennd verndarsvæði.

Markmið heimsminjaskrárinnar er m.a. að vernda náttúru á svæðum sem talin eru einstök fyrir mannkyn og margar af þekktustu náttúruminjum heims eru á heimsminjaskránni. Þrjú svæði á Íslandi eru á heimsminjaskrá UNESCO. Tvö þeirra eru vernduð með sérlögum, þ.e. Vatnajökulsþjóðgarður og Þingvellir og eitt þeirra er friðlýst á grundvelli laga um náttúruvernd, þ.e. Surtsey.

Önnur svæði, þar á meðal Torfajökulssvæðið og Breiðafjörður eru á skrá eða skoðunarlista yfir fyrirhugaðar tilnefningar Íslands á heimsminjaskrá UNESCO.

**1.4. Ramsarsvæði:**

Ísland er aðili að Ramsar samningnum sem hefur það að markmiði að stuðla að verndun búsvæða fugla á votlendissvæðum. Samkvæmt samningnum ber samningsaðilum m.a. að semja og hrinda í framkvæmd áætlun sem stuðlar að vernd skráðra Ramsarsvæða.

Sex svæði á Íslandi hafa verið færð inn á alþjóðlega votlendisskrá Ramsar samningsins og hafa þau öll verið friðlýst nema hluti slíks svæðis innan Skútustaðahrepps.

**1.5. Óbyggð víðerni innan marka miðhálendis Íslands.**

Samkvæmt skilgreiningu í lögum um náttúruvernd nr. 60/2013 eru óbyggð víðerni svæði í óbyggðum sem að jafnaði eru a.m.k. 25 km² að stærð og að jafnaði í a.m.k. 5 km fjarlægð frá mannvirkjum og þar sem unnt er að njóta einveru án truflunar.

Á miðhálendi Íslands er eitt stærsta svæði í Evrópu án fastrar búsetu og þar sem einungis er að finna fá og dreifð mannvirki. Miðhálendi Íslands nýtur því sérstöðu er kemur að óbyggðum víðernum á alþjóðlegum mælikvarða. Samkvæmt landsskipulagsstefnu 2015-2026 er mörkuð sú stefna að vernda áfram stór samfelld víðerni hálendisins fyrir uppbyggingu sem raska kunni óbyggðum víðernum verulega.

Ekki liggur fyrir ótvíræð tilgreining eða kortlagning víðerna innan marka miðhálendis Íslands en þó liggja fyrir opinber tilgátukort sem lagt er til að byggt verði á við meðferð mála er snúa að víðernum þar til óbyggð víðerni verði formlega kortlögð.

**1.6. Svæði á B hluta náttúruminjaskrár.**

Samkvæmt 13. gr. laga um náttúruvernd er B hluti náttúruminjaskrár framkvæmdaáætlun skrárinnar, þ.e. hún er skrá yfir þær náttúruminjar sem Alþingi hefur ákveðið að setja í forgang um friðlýsingu eða friðun á næstu fimm árum.

B hluti náttúruminjaskrár er sett fram með þingsályktunartillögu þar sem fram koma tillögur um friðlýsingar til næstu ára. Slíkt tillaga liggur ekki fyrir enn sem komið er. Þegar slík tillaga hefur verið samþykkt á Alþingi munu þau svæði sem þar verða tilgreind falla undir þennan hluta.

**1.7. Brunn- og grannsvæði vatnsverndar.**

Í lögum og reglum um vatnsvernd hafa verið skilgreind brunn- og grannsvæði vatnsverndar um landið. Innan slíkra svæða eru allar framkvæmdir mjög takmarkaðar til að tryggja vernd þessara mikilvægu auðlinda.

2. Landssvæði sem geta talist viðkvæm svæði með tilliti til hagnýtingar vindorku, en þar sem slík uppbygging getur þó komið til greina skv. l nr. 48/2011, um verndar- og orkunýtingaráætlun, að fenginni frekari skoðun og mati.

**2.1. Almennt.**

Ástæða verndar svæða í þessum flokki getur verið af margvíslegum toga. Þótt svæði í þessum flokki geti verið viðkvæm fyrir uppbyggingu vindorkukosta skal uppbygging vindorku ekki útilokuð eins og gildir um svæði í flokki 1.

Falli virkjunarkostur undir svæði í þessum flokki skal hann skoðaður og metinn í samræmi við sérstaka málsmeðferð virkjunarkosta í vindorku skv. lögum nr. 48/2011, um verndar- og orkunýtingaráætlun og stefnu þessari. Við slíka skoðun skal annars vegar horft til almenns og sértæks verndargildis og verndarþarfar svæða í þessum flokki og hins vegar til þeirra virkjunaráforma sem lögð eru til.

Að lokinni slíkri skoðun og mati skal í samræmi við lög nr. 48/2011, lögð fram rökstudd umsögn verkefnisstjórnar og ákvörðun ráðherra um það hvort ákvörðun um hagnýtingu vindorku á svæðinu með þeim hætti sem lagt er til komi til greina eða ekki.

Heimilt er að skilyrða umsögn eða ákvörðun um einstaka virkjunarkosti með tilteknum málefnalegum hætti, t.d. eins og um fjölda vindmylla, hæð og gerð þeirra, frekari staðsetningu mannvirkja innan svæðisins eða öðru sem talið er skipta máli við gerð umsagnar eða ákvörðunar.

**2.2. Svæði innan 10 km nágrennis friðlýstra svæða í flokki 1.**

**2.2.1. Lýsing.**

Mjög er mismunandi hvaða áhrif virkjunarkostir í vindorku kunna að hafa á friðlýst svæði í flokki 1 eftir landfræðilegri afmörkun þeirra og almennu eða sértæku verndargildi hins friðlýsta svæðis. Virkjunarkostir í vindorku geta hafa marvísleg áhrif á viðkomandi náttúruminjar, einkum þó landslag og ásýnd, upplifun, víðerni, fuglalíf eða hljóðvist.

Mikilvægt er að skoða í hverju tilviki fyrir sig áhrif áformaðs orkukosts í vindorku á markmið og verndargildi friðlýsts svæðis þegar fyrirhugaður virkjunarkostur er í grennd við það. Þessi áhrif geta verið allt frá því að vera lítil sem engin, t.d. þegar markmið friðlýsingar er að vernda tiltekið og afmarkað náttúruvætti eða jarðminjar fyrir raski í það að vera það mikil að slík áform spilli óhæfilega eða algjörlega markmiðum hins friðlýsta svæðis.

**2.2.2. Viðmið og meginreglur:**

Taka skal til skoðunar og mats, öll virkjunaráform í vindorku sem eru innan 10 km nágrennis friðlýstra svæða í flokki 1, í samræmi við lög nr. 48/2011.

Horfa skal til eðlis svæðisins, tilgangs og markmiðs friðlýsingarinnar og hvort vindorkuver á jaðarsvæði þess hafi neikvæð áhrif á verndargildi, tilgang eða markmið með friðlýsingu þess svæðis sem liggur að jaðarsvæðinu. Hafi meginmarkmið og tilgangur friðlýsingar verið að vernda eða varðveita landslag eða landslagsheildir, víðfem óröskuð svæði, eða á grundvelli þess að þau njóti náttúrufarslegrar, fagurfræðilegrar eða menningarlegrar sérstöðu, skal leggja mat á það út frá eðli svæðisins hvort fyrirliggjandi virkjunarhugmyndir, eins og þær eru fram settar, valdi það neikvæðum sjónrænum, hljóðrænum, eða öðrum áhrifum, að þær komi til með að rýra gildi hins friðlýsta svæðis.

Hafi markmið og tilgangur friðlýsingar verið að varðveita tiltekið og afmarkað náttúruvætti eins og fossa, eldstöðvar, hella, dranga eða fundarstaði steingervinga, sjaldgæfra steinda, bergtegunda eða bergforma, skal við mat á sjónrænum og hljóðrænum áhrifum á jaðarsvæðum þeirra eftir atvikum taka mið af takmörkuðu umfangi hlutaðeigandi náttúruvættis og því hvort meginmarkmið eða megintilgangur friðlýsingarinnar hafi verið að vernda náttúruvættið sjálft gegn raski og framkvæmdum fremur en að vernda ásýnd náttúruvættisins og umhverfis þess.

Sjónræn og hljóðræn áhrif virkjunarkosta skulu einungis metin út frá sýnileika frá hinu friðlýsta svæði sem liggur til grundvallar skoðun og mati svæðisins og því hljóði sem kann að berast inn á svæðið en ekki þeirra sjónrænu eða hljóðrænu áhrifa sem virkjunarkosturinn kann að hafa á öðrum svæðum sem ekki njóta friðlýsingar.

Við mat á virkjunarkosti innan þessa jaðarsvæðis getur hönnun og landslagsaðlögun viðkomandi vindorkuvers og nákvæm staðsetning þess innan þessa 10 km nágrennis skipt miklu. Meta skal hvort virkjunarkosturinn eins og hann liggur fyrir muni skerða óhæfilega verndargildi hins friðlýsta svæðis út frá framangreindum forsendum.

**2.3. Svæði á C hluta náttúruminjaskrár skv. 13. gr. l. nr. 60/2013, um náttúruvernd.**

**2.3.1. Lýsing.**

Skv. lögum nr. 60/2013 skal í C hluta náttúruminjaskrár skrá aðrar náttúruminjar en er að finna í A. og B. hluta hennar og ástæða þykir til að friðlýsa eða friða.

Markmið skráningar náttúrminja í C hluta náttúruminjaskrár geta verið mjög misjöfn auk þess sem eðli náttúruminja sem falla undir þennan flokk er af misjöfnum toga

Þær náttúruminjar sem falla undir þennan flokk geta verið lífverur, vistkerfi, jarðminjar, vatn, landslag o.fl.

Skráning á náttúruminjaskrá er í mörgum tilvikum undanfari þess að viðkomandi svæði sé skráð á B hluta náttúruminjaskrár og síðan friðlýst eða tegundir eða vistgerðir innan þess friðaðar.

**2.3.2.** **Viðmið og meginreglur:**

Andlag minja í C hluta náttúruminjaskrár eru mismunandi og geta haft misjafnt verndargildi og verndarþörf.

Meta skal og greina hver séu áhrif orkukosts í vindorku á náttúrufar svæðisins og náttúurminjar þess. Á þessum svæðum ber að sýna sérstaka aðgæslu gagnvart vistgerðum, vistkerfum og tegundum á náttúruminjaskrá sem eru á slíkum svæðum, ef hætta er á að náttúruleg útbreiðslusvæði eða búsvæði minnki og verndarstaða þeirra versni sbr. 37 gr. náttúruverndarlaga.

Forðast skal að raska svæðum eða náttúrumyndunum sem skráðar hafa verið á C hluta náttúruminjaskrár nema almannahagsmunir krefjist þess og annarra kosta hafi verið leitað. Gera má ráð fyrir að í flestum tilvikum verði viðkomandi svæði fyrir einhverjum áhrifum af byggingu vindorkuvers, en við mat á virkjunarkostum á þessum svæðum skal leggja mat á hvort slík röskun sé ásættanleg, sbr. 3. mgr. 37. gr. og hvort hægt sé að lágmarka hana þannig að hún verði talin ásættanleg.

Að uppfylltum nauðsynlegum skilyrðum og aðgerðum og með því að skipuleggja og staðsetja mannvirki á þann hátt að þau rýri ekki gildi svæðanna óhæfilega getur hins vegar verið ásættanlegt að vindorkuver sé staðsett innan slíkra svæða að fenginni skoðun og mati á grundvelli framangreinds.

**2.4. Svæði sem njóta sérstakrar verndar skv. 61. gr. laga** **um náttúruvernd nr. 60/2013**

**2.4.1. Lýsing.**

Í 61. grein laga um náttúruvernd nr. 60/2013 er kveðið á um vernd tiltekinna vistkerfa og jarðminja. Þessi vistkerfi og jarðminjar njóta sérstakrar verndar til samræmis við verndarmarkmið laganna. Vistkerfi undir þessari vernd eru;

1. votlendi, svo sem hallamýri, flóar, flæðimýrar, rústamýrar 20.000 fm. eða stærri, stöðuvötn og tjarnir, 1.000 fm. að flatarmáli eða stærri og sjávarmýrar og leirur. að ýmis votlendis- og birkiskógavistkerfi
2. sérstæðir eða mikilvægir birkiskógar og leifar þeirra þar sem eru m.a. gömul tré,

Jarðminjar sem njóta verndar samkvæmt þessari grein eru:

1. eldvörp, eldhraun, gervigígar og hraunhellar sem myndast hafa eftir að jökull hvarf á síðjökultíma
2. fossar og nánasta umhverfi þeirra að því leyti að sýn að þeim spillist ekki, hverir og aðrar heitar uppsprettur ásamt lífríki sem tengist þeim og virkri ummyndun og útfellingum, þar á meðal hrúðri og hrúðurbreiðum.

**2.4.2. Viðmið og meginreglur:**

Áhrif virkjunarkosts í vindorku á vistkerfi eða jarðminjar í þessum flokki geta verið mjög mismunandi eftir eðli þeirra og verndarþörf. Gera má ráð fyrir að viðkomandi vistkerfi eða jarðminjar verði alltaf fyrir einhverjum áhrifum af byggingu vindorkuvers en að slík áhrif geti verið afar misjöfn.

Við mat á áhrifum virkjunarkosts í vindorku á vistkerfi eða jarðminjar í þessum flokki skal líta til verndarmarkmiða 2. og 3. gr. l. um náttúruvernd, verndargildis og verndarþarfar með hliðsjón af eðli þeirra og jafnframt huga að mikilvægi minjanna og sérstöðu í íslensku og alþjóðlegu samhengi.

Greina þarf áhrif orkukostsins í vindorku á hin vernduðu vistkerfi eða jarðminjar samkvæmt þessum flokki og byggja endanlegt mat á því hvort sú röskun sem slíkar framkvæmdir munu hafa í för með sér sé nauðsynleg og hvort hún teljist ásættanleg. Sum þessara svæða eru lítil og ekki samfelld sem krefst þess að staðhættir séu kannaðir ítarlega við slíkt mat. Mikilvægt er að fyrir liggi hvaða aðgerðir kunna að vera nauðsynlegar til að draga úr áhrifum framkvæmdarinnar á þau náttúrufyrirbæri sem verða fyrir röskun.

**2.5. Mikilvæg fuglasvæði**

**2.5.1. Lýsing.**

Villt fuglalíf landsins er mikilvægur áhrifaþáttur þegar einstakir vindorkukostir eru teknir til skoðunar.

Áhrif vindorkuvera á villta fugla geta verið af ólíkum toga og breytileg eftir tegundum fugla. Náttúrufræðistofnun Íslands hefur kortlagt helstu fuglasvæði landsins. Alls eru u.þ.b. 121 svæði á Íslandi sem teljast alþjóðlega mikilvæg fuglasvæði og eru þau flokkuð í þrennt; sjófuglabyggðir, fjörur, grunnsævi eða votlendi og önnur svæði inn til landsins. Nokkur svæði falla undir fleiri en einn flokk.

**2.5.2. Viðmið og meginreglur:**

Mikilvægt er að kannað sé hvort einstakir virkjunarkostir í vindorku komi til með að ógna fuglalífi innan svæða sem hafa verið afmörkuð sem mikilvæg fuglasvæði. Við skoðun og mat á einstökum virkjunarkostum innan þessara svæða er því nauðsynlegt að byggja á rannsóknum og gögnum sem annað hvort liggja þegar fyrir eða verður aflað í tengslum við slík áform.

**2.5.2.1. Áflugshætta**

Taka skal til skoðunar og mats hættu á áflugi fugla á vindorkumannvirki m.t.t. þess hvað þessi áhætta er talin mikil út frá einstökum fuglategundum.

Leggja skal megináherslu á að forðast uppbyggingu slíkra mannvirkja á þeim svæðum eða stöðum landsins þar sem mikið er um villta fugla sem metnir eru í hættu eða verulegri hættu á válistum og þar sem mikið er um fuglategundir með hátt eða mjög hátt verndargildi sem vitað er að geti stafað veruleg hætta af vindorkumannvirkjum. Þetta á til dæmis við um tilteknar tegundir ránfugla eins og haferni og fálka.

Við skoðun og mat á fyrirliggjandi virkjunarkosti er heimilt að taka tillit til þess ef gert er ráð fyrir sérstökum tæknibúnaði sem staðreynt er að geti dregið úr slíku áflugi eins og t.d. hljóðmerkjum eða tækni sem stöðvar vindmyllur áður en af áflugi verður.

**2.4.1.2. Fælingaráhrif**

Taka skal til skoðunar og mats almenn og sértæk fælingaráhrif virkjunarkostsins á fuglalíf í grennd við virkjunarkostinn sjálfan með tillit til þess hvort áhrifin verði með þeim hætti að gera megi ráð fyrir að mikilvægt fuglalíf á slíkum svæðum hverfi eða verði raskað óhæfilega og til frambúðar.

**2.4.1.3. Hindrun á meginfarleiðum**

Taka skal til skoðunar og mats hvort hlutaðeigandi virkjunarkostur sé staðsettur með þeim hætti að hann kunni að verða slík hindrun á hefðbundnum og mikilvægum meginfarleiðum fugla að það verði til tjóns fyrir þær tegundir eða stofna sem nýta slíkar farleiðir.

**2.4.1.4. Búsvæðamissir**

Taka skal til skoðunar og mats áhrif virkjunarkostsins á búsvæði fugla á landssvæði því sem gert er ráð fyrir að taka undir starfsemina og í næsta nágrenni þess og meta þau með tilliti til mikilvægis og verndargildis búsvæðanna.

**2.5. Friðlýstar menningarminjar og 100 m helgunarsvæði þeirra.**

**2.5.1. Lýsing.**

Friðlýstar hafa verið fjölmargar menningarminjar í landinu sem eru af ýmsu umfangi. Þeim er óheimilt að raska, svo og 100 m friðhelgunarsvæði umhverfis þær. Þó er undanþága í lögum um menningarminjar sem heimilar framkvæmdir innan friðhelgaðs svæðis með leyfi Minjastofnunar Íslands.

**2.5.2. Viðmið og meginreglur:**

Í einhverjum tilvikum er hægt að koma orkukostum í vindorku fyrir í nágrenni eða í kringum menningarminjar í landi að fenginni frekari skoðun og mati.

Verkefnisstjórn skal leita afstöðu Minjastofnun Íslands við mat á möguleikum byggingar vindorkuvers á svæði sem fellur undir þennan flokk. Leyfi Minjastofnunar skal liggja til grundvallar við afgreiðslu verkefnisstjórnar á viðkomandi virkjunarkosti í samræmi við lög.

**2.6. Óbyggð víðerni utan marka miðhálendis Íslands.**

**2.6.1. Lýsing:**

Samkvæmt skilgreiningu í lögum um náttúruvernd nr. 60/2013 eru óbyggð víðerni svæði í óbyggðum sem er að jafnaði a.m.k. 25 km² að stærð og að jafnaði í a.m.k. 5 km fjarlægð frá mannvirkjum, þar sem unnt er að njóta einveru án truflunar.

Fyrir liggja drög að kortlagningu óbyggðra víðerna utan miðhálendislínu.

**2.6.1. Viðmið og meginreglur:**

Það er stefna stjórnvalda að áfram verði að finna stór samfelld víðerni í óbyggðum Íslands utan marka miðhálendisins.

Skoðað skal og metið hvaða áhrif virkjunakostur í vindorku hefur á óröskuðu víðerni á virkjunarstaðnum og hvort skerðing þeirra verði talin minniháttar eða hvort þau muni verða það umfangsmikil að það teljist ekki ásættanlegt. Skoða skal bæði áhrif virkjunarkostsins á víðernin sem um ræðir og þá skerðingu sem virkjunarkosturinn getur haft á heildarstærð óbyggðra víðerna á landinu. Verði virkjunarkostur í vindorku heimilaður skal þess gætt að mannvirki valdi eins litlu raski og sjónmengun og unnt er og að óbyggð víðerni skerðist eins lítið og unnt er.

**2.7. Svæði á náttúruverndaráætlunum 2004-2008 og 2009-2013.**

**2.7.1. Lýsing:**

Alþingi hefur samþykkti þingsályktanir um náttúruverndaráætlun fyrir árið 2004-2008 og 2009-2013. Í þessum ályktunum Alþingis felst að hefja skuli undirbúning að friðlýsingu svæðanna. Mörg þessara svæða hafa þegar verið friðlýst og falla því undir flokk 1 í stefnu þessari. Nokkur þessara svæða hafa hins vegar enn ekki verið friðlýst. Fyrir því geta legið ýmsar ástæður sem nauðsynlegt er að skoða frekar við meðferð á virkjunarkostum í þessum flokki.

**2.7.2. Viðmið og meginreglur:**

Gera skal ráð fyrir því að vindorkuver komi almennt ekki til greina innan þeirra svæða sem eru þess eðlis að Alþingi hefur þegar ályktað að skuli friðlýst vegna náttúruverndar.

Þegar svæðin sem falla undir þessa grein voru friðlýst var landfræðileg afmörkun svæðanna hins vegar víða ófullkomin eins og tekið er fram í þingsályktuninni og því mikilvægt að sá þáttur sé skoðaður vandlega í hverju tilviki.

Mat og skoðun á svæðum í þessum flokki skal byggjast á verndargildi hlutaðeigandi svæða og þeirra verndarmarkmiða sem lágu til grundvallar því að svæðin voru skráð og samþykkt á náttúruverndaráætlun, auk skoðunar á landfræðilegri afmörkun þessara svæða.

**3. Landssvæði sem hvorki falla undir svæði 1. né svæði 2.**

Önnur svæði landsins sem ekki falla undir svæði 1 eða 2 falla undir þennan flokk landssvæða. Sé það staðreynt af verkefnisstjórn að virkjunarkostur í vindorku falli undir þennan flokk þá lýkur þar með efnislegri skoðun verkefnisstjórnar á slíkum orkukosti.

Greinargerð